Dag 3 van Meditasie-reeks #CarpeDiem
January 03, 2022 Ronell Bezuidenhout
Die begrip "Carpe Diem" kom van die Romeinse digter, Horatius (23 n.C.) af. Hy het geskryf: "pluk die dag." Dit is selde dat ons die res van sy sinnetjie byvoeg: Pluk vandag, maar, "vertrou so min as moontlik op more." Leef nét vir nou! Dit is maar 'n baie fatalistiese siening as jy my vra. Christene is nooit fatalisties oor die toekoms nie, juis omdat die toekoms aan God behoort. Ons hoef nie bekommerd te wees oor more nie (aldus Matt 6:34). Om die waarheid te sê, ons hoef nie eers oor hierdie oomblik bekommerd te wees nie.
Maar,"Carpe Diem" (pluk die dag) is wel leersaam. Versigtig, met beide hande, gaan jy te werk – bang dat jy dalk die vrug kan kneus. Só behoort ons met ons dae om te gaan. Omdat die lewe kosbaar is. Dis makliker gesê as gedaan! Ons lewe is allesbehalwe een asemrowende avontuur. Vir die meeste van ons is daar baie vervelige ure in ons dag; en more herhaal dit. Hoe gryp 'n mens alledaagsheid met beide hande aan? Of teleurstellings, of eensaamheid, of die pynlike van die lewe? Is Carpe Diem regtig moontlik?
Ja, as "Carpe Deo" vir "Carpe Diem" voorafgegaan. M.a.w., gryp eers vir God aan. Eers wanneer jy jou hande uitsteek om aan God vas te hou (of eintlik andersom, dit is God wat ons vashou), dan kan jy met "Carpe Diem" leef. Jy weet dat jy binne die greep van God se hande leef, daarom mag jy maar hierdie dag voluit leef. "Carpe Diem" impliseer dat jy die waarde van hierdie dag verstaan, wetend, daar gaan nooit weer 'n vandag wees nie! Dan word elke dag soos Psalm 118:24 leer: "Dit is die dag wat die Here gemaak het; laat ons daaroor juig en bly wees."